CELEX: 32007D0415
Language: sl
Date: 2007-06-13 00:00:00
Title: 2007/415/ES: Odločba Komisije z dne 13. junija 2007 o nevključitvi karbosulfana v Prilogo I k Direktivi Sveta 91/414/EGS in o preklicu registracij fitofarmacevtskih sredstev, ki vsebujejo navedeno snov (notificirano pod dokumentarno številko C(2007) 2463) (Besedilo velja za EGP)

16.6.2007   
            
            
               SL
            
            
               Uradni list Evropske unije
            
            
               L 156/28
            
         
      ODLOČBA KOMISIJE
   
   z dne 13. junija 2007
   o nevključitvi karbosulfana v Prilogo I k Direktivi Sveta 91/414/EGS in o preklicu registracij fitofarmacevtskih sredstev, ki vsebujejo navedeno snov
   (notificirano pod dokumentarno številko C(2007) 2463)
   (Besedilo velja za EGP)
   (2007/415/ES)
   KOMISIJA EVROPSKIH SKUPNOSTI JE –
   ob upoštevanju Pogodbe o ustanovitvi Evropske skupnosti,
   ob upoštevanju Direktive Sveta 91/414/EGS z dne 15. julija 1991 o dajanju fitofarmacevtskih sredstev v promet (1) in zlasti četrtega pododstavka člena 8(2) Direktive,
   ob upoštevanju naslednjega:
   
               (1)
            
            
               Člen 8(2) Direktive 91/414/EGS določa, da lahko država članica v obdobju dvanajstih let po notifikaciji navedene direktive registrira za dajanje v promet fitofarmacevtska sredstva z aktivnimi snovmi, ki niso uvrščene v Prilogo I k navedeni direktivi in so v prometu že dve leti po datumu notifikacije, medtem ko se navedene snovi postopno preučujejo v okviru delovnega programa.
            
         
               (2)
            
            
               Uredbi Komisije (ES) št. 451/2000 (2) in (ES) št. 703/2001 (3) določata podrobna pravila za izvajanje druge faze delovnega programa iz člena 8(2) Direktive 91/414/EGS in seznam aktivnih snovi, ki jih je treba oceniti zaradi njihove možne vključitve v Prilogo I k Direktivi 91/414/EGS. Navedeni seznam vključuje karbosulfan.
            
         
               (3)
            
            
               Vplivi karbosulfana na zdravje ljudi in okolje so bili ocenjeni v skladu z določbami uredb (ES) št. 451/2000 in (ES) št. 703/2001 za vrste uporab, ki jih je predlagal prijavitelj. Poleg tega navedeni uredbi določata države članice poročevalke, ki morajo Evropski agenciji za varnost hrane (EFSA) v skladu s členom 8(1) Uredbe (ES) št. 451/2000 predložiti ustrezna poročila o oceni in priporočila. Država članica poročevalka za karbosulfan je bila Belgija, vse ustrezne informacije pa so bile predložene 11. avgusta 2004.
            
         
               (4)
            
            
               Poročilo o oceni so v okviru delovne skupine za ocenjevanje pregledali strokovnjaki držav članic in EFSA ter ga 28. julija 2006 predložili Komisiji v obliki sklepa EFSA o strokovnem pregledu ocene nevarnosti pesticidov z aktivno snovjo karbosulfan (4). To poročilo so države članice in Komisija pregledale v okviru Stalnega odbora za prehranjevalno verigo in zdravje živali ter končno različico pripravile 24. novembra 2006 v obliki poročila Komisije o pregledu glede karbosulfana.
            
         
               (5)
            
            
               Med ocenjevanjem te aktivne snovi so se pojavili številni pomisleki. Uporaba karbosulfana vodi do pojava nevarnih metabolitov. To zbuja pomisleke o izpostavljenosti potrošnikov in možnem tveganju za onesnaženje podtalnice. Vendar podatki, ki jih je prijavitelj predložil v predpisanih rokih, niso omogočali odprave teh pomislekov. Poleg tega tehnični material (tj. aktivna snov, kot se prodaja na trgu) vsebuje veliko nečistot, od katerih je vsaj ena (N-nitrosodibutilamin) rakotvorna. Ta nečistota je bila v tehničnem materialu odkrita v zaskrbljujočih količinah. Podatki, ki jih je prijavitelj predložil v predpisanih rokih, niso zadoščali za odpravo teh pomislekov. Zato ni bilo mogoče zadostno oceniti tveganja za izvajalce tretiranja. Nenazadnje podatki, ki jih je prijavitelj predložil v predpisanih rokih, niso ustrezno prikazovali tveganj za ptice in sesalce, vodne organizme, čebele, neciljne členonožce, deževnike ter neciljne mikroorganizme v tleh in rastline. Pomisleki glede ocene tveganja za te vrste torej še vedno ostajajo. Na podlagi razpoložljivih informacij zato ni bilo mogoče skleniti, da karbosulfan izpolnjuje pogoje za vključitev v Prilogo I k Direktivi 91/414/EGS.
            
         
               (6)
            
            
               Komisija je prijavitelja pozvala, naj predloži pripombe o rezultatih strokovnega pregleda in sporoči, ali bo še naprej vztrajal pri vključitvi navedene snovi na seznam. Prijavitelj je predložil pripombe, ki so bile natančno pregledane. Toda kljub predloženim argumentom se navedenih pomislekov ni dalo odpraviti, po ocenah na podlagi predloženih informacij, preučenih na srečanjih strokovnjakov EFSA, pa ne kaže pričakovati, da bi lahko fitofarmacevtska sredstva, ki vsebujejo karbosulfan pod predvidenimi pogoji uporabe na splošno izpolnjevala zahteve iz člena 5(1)(a) in (b) Direktive 91/414/EGS.
            
         
               (7)
            
            
               Karbosulfan se zato ne sme vključiti v Prilogo I k Direktivi 91/414/EGS.
            
         
               (8)
            
            
               Sprejeti je treba ukrepe za zagotovitev, da se registracije za fitofarmacevtska sredstva, ki vsebujejo karbosulfan, prekličejo v predpisanem roku in se ne podaljšajo ali izdajo nove registracije za taka sredstva.
            
         
               (9)
            
            
               Če države članice odobrijo podaljšanje roka za odstranjevanje, skladiščenje, dajanje v promet in uporabo obstoječih zalog fitofarmacevtskih sredstev, ki vsebujejo karbosulfan, ga je treba omejiti na obdobje dvanajstih mesecev, da se omogoči uporaba obstoječih zalog v naslednji rastni sezoni.
            
         
               (10)
            
            
               Ta odločba ne vpliva na predložitev zahtevka za karbosulfan v skladu z določbami člena 6(2) Direktive 91/414/EGS zaradi morebitne vključitve v Prilogo I k navedeni direktivi.
            
         
               (11)
            
            
               Ukrepi, predvideni s to odločbo, so v skladu z mnenjem Stalnega odbora za prehranjevalno verigo in zdravje živali –
            
         SPREJELA NASLEDNJO ODLOČBO:
   Člen 1
   Karbosulfan se ne vključi kot aktivna snov v Prilogo I k Direktivi 91/414/EGS.
   Člen 2
   Države članice zagotovijo, da:
   
               (a)
            
            
               se registracije za fitofarmacevtska sredstva, ki vsebujejo karbosulfan, prekličejo do 13. decembra 2007;
            
         
               (b)
            
            
               se od datuma objave te odločbe nobene registracije fitofarmacevtskih sredstev, ki vsebujejo karbosulfan, ne odobrijo ali podaljšajo.
            
         Člen 3
   Morebitno podaljšanje roka, ki ga odobrijo države članice v skladu z določbami člena 4(6) Direktive 91/414/EGS, je čim krajše in traja največ do 13. decembra 2008.
   Člen 4
   Ta odločba je naslovljena na države članice.
   
      V Bruslju, 13. junija 2007
      
         
            Za Komisijo
         
         Markos KYPRIANOU
         
         
            Član Komisije
         
      
   
   
      (1)  UL L 230, 19.8.1991, str. 1. Direktiva, kakor je bila nazadnje spremenjena z Direktivo Komisije 2007/31/ES (UL L 140, 1.6.2007, str. 44).
   
      (2)  UL L 55, 29.2.2000, str. 25. Uredba, kakor je bila nazadnje spremenjena z Uredbo (ES) št. 1044/2003 (UL L 151, 19.6.2003, str. 32).
   
      (3)  UL L 98, 7.4.2001, str. 6.
   
      (4)  Znanstveno poročilo EFSA (2006) 91, 1-84, Sklep o strokovnem pregledu karbosulfana.